Ferring
Ferring, landsby og sogn 12 km sydvest for Lemvig; 105 indb. i sognet (2013). Byen ligger i den nordlige ende af morænebakken Bovbjerg og grænser direkte til Vesterhavet, som man kommer ned til ad en stejl trætrappe. Mellem byen og Ferring Sø findes et større sommerhusområde, Ferring Strand, og en campingplads.
I Ferring findes Jens Søndergaards Museum - en del af Lemvig Museum - indrettet i malerens sommerhus og atelier, det lille publikumsbetjente geologisk-kulturhistoriske Minimuseum og den, bortset fra koret, hvidkalkede, romanske Ferring Kirke med bemærkelsesværdige kalkmalerier. Som nabo til kirken lå det navnkundige Bovbjerg Badehotel fra 1901, nedrevet i 1983.
Ved Høfde 1 i Ferring findes et mindesmærke for høfdebyggeriets pioner, fyringeniør C.F. Grove.
På Bovbjergs højeste punkt, ca. 2 km syd for Ferring, står Bovbjerg Fyr.
Hotellet, der blev bygget af maleren Kristen Bjerre efter egne tegninger, eksisterede fra 1901 til 1983. Bjerre havde allerede i 1891 erhvervet den gamle strandfogedgård i Ferring for at ernære sig og sin hustru, Petrine, ved krodrift ... Læs videre om Bovbjerg Badehotel.